Woord-Skatte Gemyn op Tsumeb: GAY AGENDA
Bouwe van der Eems 28 Mei 2013 17:32
"'n Mens wonder waar was die kerk en al die sogenaamde Christene?"
Hierdie vraag word dikwels as 'n retoriese vraag gevra. Maar daar word nie verwag dat daar 'n antwoord op hierdie vraag gegee moet word nie.
Wanneer hierdie vraag gevra word, word die persepsie geskep dat die kerk en die Christene in Suid-Afrika nie waarlik kerk of waarlik Christen is nie, omdat hulle nie "opstaan" en "iets sê" of "iets doen" wanneer goddelose wetgewing ingevoer word nie.
Tog meen ek dat daar baie opregte gelowiges is wat besorgd is oor die veranderinge in die land, maar nie 'n idee het wat om te doen en wat om te sê wanneer daar weereens 'n goddelose wet ingevoer word nie. Sulke mense sal dikwels vermeld dat hulle besorgd is oor sekere ontwikkelinge, maar bitter min het idees om verder te gaan as om net besorgd te wees.
Ek wonder of iemand enige idees het waar die kultuur in kerke vandaan kom om besorgd te wees oor allerhande sake, maar nooit verder te gaan as dit nie.
Johannes de Koning 28 Mei 2013 20:51
Ek glo jy is heeltemal reg dat baie opregte gelowiges besorg is oor dinge wat gebeur. Miskien voel dit net soos te veel moeite om verder te gaan? Tog dink ek daar is 'n gebrek aan sterk leiers wat Christene kan motiveer en mobiliseer, maar is die gebrek aan leierskap nie dalk al reeds 'n oordeel van God oor 'n kerk wat lou geword het nie, net God alleen kan mos ware leiers skenk aan sy kerk?
LJ 31 Mei 2013 13:26
"Waar was die kerk en die Christene van Suid Afrika?"
Dis nie waar dat die kerk en baie van sy lidmate net niks gedoen het nie! Op talle forums en in verskeie gespreksgroepe is hierdie saak met mekaar as Christene, interdenominasionele kerkgroepe asook met verteenwoordigers van die regering in diepte bespreek en bepleit. Die kerke (Christene) het hulle stem laat hoor. Dat die regering nie na die wagte op die mure geluister het nie, kan nie net voor die deur van die kerke gelê word nie.
Johannes de Koning 31 Mei 2013 14:15
Kyk na die onderstaande berig. Dit skep nie die indruk van baie sterk weerstand nie.
Oct 11 2006 09:59:52:493PM - (SA) BEELD
Die Gereformeerde Kerke in Suid-Afrika (GKSA) het hom gister gedistansieer van die voorlegging van die NG Kerk se parlementêre lessenaar oor gay-huwelike.
Die GKSA, wat sedert begin vanjaar met die parlementêre lessenaar saamwerk, wil nou in sy eie voorlegging standpunt inneem teen die wettiging van gay-verbintenisse.
Dr. Ben du Toit, parlementêre verteenwoordiger van die NG Kerk, vra in sy voorlegging aan die parlementêre komitee dat daar een wet moet wees wat op gelyke basis voorsiening maak van alle kategorieë van huwelike en verbintenisse.
Dit moet die Christelike huwelik erken, maar ook dié van Jode, Moslems, Hindoes, Afrika-godsdienste en dieselfdegeslag-verhoudinge.
Omdat daar te min tyd oor is om die Huwelikswet heeltemal oor te skryf stel Du Toit voor dat die huidige huwelikswet as 'n tussentydse maatreël met enkele begripswysiginge aangepas word om volgens die konstitusionele hof se uitspraak voorsiening te maak vir gay-huwelike.
Daarna moet die hele wet herskryf word. Die GKSA sê in sy standpunt dat homoseksuele gedrag volgens die Bybel teen die skeppingsorde is. Gays moet hul weerhou van homoseksuele gedrag.
Die kerk waarsku dat die wettiging van gay-huwelike die boodskap kan uitstuur dat homoseksuele gedrag moreel aanvaarbaar is.
Hulle is ook bekommerd dat dit kan lei daartoe dat gay pare kinders wetlik kan aanneem.
Die GKSA sê gay mense moet dieselfde grondwetlike regte as ander mense geniet, maar omdat die huwelik 'n heteroseksuele instelling is, sluit dit egter nie die aangaan van 'n homoseksuele huwelik of verbintenis in nie.
Ds. Cassie Aucamp, woordvoerder van die GKSA se laaste nasionale sinode, het gister gesê die kerk se bron van gesag is die Bybel en die kerk moet die hof se uitspraak daaraan toets.
Oor die verskil met die NG Kerk se parlementêre lessenaar, sê Aucamp die nasionale sinode se samewerking met die parlementêre lessenaar beteken nie dat die GKSA se naam net onder die NG Kerk se voorleggings bygevoeg word nie